B. Bugár, podpredseda NR SR: (2005-01-19):
R. Vavrík, poslanec: Ďakujem pekne, pán podpredseda. Vážený pán predseda Národnej rady, vážený pán podpredseda vlády, dovoľte mi stručný úvod k pozmeňujúcim návrhom, ktoré chcem podať. Moje pozmeňujúce návrhy sa budú týkať oblasti trestných činov, porušovania listového tajomstva, prepravovaných správ, ale aj odpočúvania, mám na mysli najmä priestorového odpočúvania, a takisto porušovanie tajomstva súkromných dokumentov, ktoré občania majú uložené dnes doma alebo v súkromní a ktorých ochranu dnešný Trestný zákon nerieši. Z praxe vieme, že ak niekomu odcudzia dokumenty, tak sa vyčísli škoda – škoda papiera a nie vecná škoda dokumentov. Preto chcem navrhnúť v pozmeňujúcom návrhu úplne inú dikciu zákonných ustanovení o porušovaní tajomstva prepravovaných správ na jednej strane. Po druhé porušovanie tajomstva listín a iných dokumentov. A napokon po tretie to, čo už som avizoval, aby priestorové odpočúvanie bolo kvalifikované ako trestný čin. Teraz konkrétne, ako by som si to predstavoval a aké by bolo znenie, alebo aké je znenie tohto pozmeňujúceho návrhu. V prvom rade navrhujem, aby boli vypustené § 205 a 206 a nahradené novými § 205, 206 a 207, ktoré by zneli takto: „§ 205 Porušovanie tajomstva prepravovaných správ (1) Kto úmyselne poruší tajomstvo a) u zavretého listu alebo inej písomnosti, pri poskytovaní poštovej služby alebo prepravovaní inou dopravnou službou alebo dopravným zariadením, b) textové, hlasové, zvukové alebo obrazové správy posielané prostredníctvom verejnej komunikačnej siete a priraditeľné k identifikovanému účastníkovi alebo užívateľovi, ktorý správu prijíma, alebo c) neverejného prenosu počítačových dát do počítačového systému, z neho alebo v jeho rámci, vrátane elektromagnetického vyžarovania z počítačového systému prenášajúceho takéto počítačové dáta, bude potrestaný odňatím slobody až na dva roky alebo zákazom činnosti. (2) Rovnako bude potrestaný, kto s úmyslom spôsobiť inému škodu alebo zadovážiť sebe alebo inému neoprávnený prospech a) prezradí tajomstvo, o ktorom sa dozvedel z písomností, telegramu, telefonického hovoru alebo neverejného prenosu počítačových dát, ktoré neboli určené jemu, b) takéto tajomstvo využije. (3) Odňatím slobody na šesť mesiacov až tri roky alebo zákazom činnosti bude páchateľ potrestaný, ak a) spácha čin uvedený v odseku 1 alebo 2 ako člen organizovanej skupiny, b) spôsobí takým činom značnú škodu alebo c) spácha taký čin s úmyslom získať pre seba alebo pre iného značný prospech. (4) Odňatím slobody na jeden rok až päť rokov alebo peňažným trestom bude páchateľ potrestaný, ak a) spácha čin uvedený v odseku 1 alebo 2 ako úradná osoba, b) spôsobí takým činom škodu veľkého rozsahu alebo c) spácha taký čin s úmyslom získať pre seba alebo pre iného prospech veľkého rozsahu. (5) Zamestnanec prevádzkovateľa poštových služieb, telekomunikačných služieb alebo počítačového systému alebo ktokoľvek iný vykonávajúci komunikačné činnosti, ktorý a) spácha čin uvedený v odseku 1 alebo 2, b) inému úmyselne umožní spáchať takýto čin alebo c) pozmení alebo sfalšuje písomnosť obsiahnutú v poštovej zásielke alebo dopravenú dopravným zariadením alebo správu podanú verejným prenosom počítačových dát, telefonicky, telegraficky alebo iným podobným spôsobom, bude potrestaný odňatím slobody na jeden rok až päť rokov, peňažným trestom alebo zákazom činnosti. (6) Odňatím slobody na tri roky až desať rokov bude páchateľ potrestaný, ak a) spôsobí činom v odseku 5 škodu veľkého rozsahu alebo b) spácha takýto čin s úmyslom získať pre seba alebo pre iného prospech veľkého rozsahu.“ Toľko k novonavrhovanému § 205. Pristúpim k § 206. Ten by mal nadpis: „§ 206 Porušenie tajomstva listín a iných dokumentov uchovávaných v súkromí (1) Kto neoprávnene poruší tajomstvo listiny alebo inej písomnosti, fotografie, filmu alebo iného záznamu, počítačových dát alebo iného dokumentu uchovávaného v súkromí niekoho tým, že ich zverejní, sprístupní tretej osobe alebo ich iným spôsobom použije, bude potrestaný odňatím slobody až na jeden rok, prepadnutím veci alebo zákazom činnosti. (2) Odňatím slobody až na dva roky, prepadnutím veci alebo zákazom činnosti bude páchateľ potrestaný, ak spácha čin uvedený v odseku 1 s úmyslom získať pre seba alebo pre niekoho majetkový alebo iný prospech, spôsobiť niekomu škodu alebo inému vážnu ujmu alebo ohroziť jeho spoločenskú vážnosť. (3) Odňatím slobody na šesť mesiacov až päť rokov alebo peňažným trestom bude páchateľ potrestaný, ak a) spácha čin uvedený v odseku 1 ako člen organizovanej skupiny, b) spácha takýto čin ako úradná osoba, c) spácha takýto čin voči niekomu pre jeho skutočnú alebo domnelú rasu, príslušnosť k etnickej skupine, národnosť, sexuálnu orientáciu, politické presvedčenie, vyznanie alebo preto, že je skutočne alebo domnelo bez vyznania, d) spôsobí takýmto činom značnú škodu alebo e) spácha takýto čin s úmyslom získať pre seba alebo pre iného značný prospech. (4) Odňatím slobody na dva roky až osem rokov bude páchateľ potrestaný, ak a) spôsobí činom v odseku 1 škodu veľkého rozsahu alebo b) spácha takýto čin s úmyslom získať pre seba alebo pre iného prospech veľkého rozsahu.“ No a napokon avizovaný tretí paragraf, ktorý chcem doplniť namiesto tých dvoch, ktoré sú tam teraz, a išlo by o § 207 s nadpisom: „§ 207 Porušenie dôvernosti ústneho prejavu a iného prejavu osobnej povahy“ V úvodzovkách – to je ten priestorový odposluch. „(1) Kto poruší dôvernosť neverejne prednesených slov alebo iného prejavu osobnej povahy tým, že ho neoprávnene zachytí záznamovým zariadením a takto zhotovený záznam prístupní tretej osobe alebo ho iným spôsobom použije, bude potrestaný odňatím slobody až na jeden rok. (2) Odňatím slobody až na tri roky bude páchateľ potrestaný, ak a) spácha čin uvedený v odseku 1 ako člen organizovanej skupiny, b) spácha takýto čin voči inému pre jeho skutočnú alebo domnelú rasu, príslušnosť k etnickej skupine, národnosť, sexuálnu orientáciu, politické presvedčenie, vyznanie alebo preto, že je skutočne alebo domnelo bez vyznania, c) spôsobí takýmto činom značnú škodu alebo d) spácha taký čin s úmyslom získať pre seba alebo pre iného značný prospech. (3) Odňatím slobody na šesť mesiacov až päť rokov bude páchateľ potrestaný, ak a) spácha čin uvedený v odseku 1 alebo 2 ako verejný činiteľ, b) spôsobí takým činom škodu veľkého rozsahu alebo c) spácha taký čin s úmyslom získať pre seba alebo pre iného prospech veľkého rozsahu.“ Paragraf 207 a nasledujúce paragrafy by sa následne prečíslovali. Dovoľte mi krátke zdôvodnenie k takto predneseným trom paragrafom Trestného zákona. Najprv k § 205: Trestný čin porušovania tajomstva prepravovaných správ – to je ten, ktorý navrhujem v § 205 uviesť – je doplnený v súvislosti so spracovaním Smernice Európskeho parlamentu a Rady Európy zo dňa 12. júla 2002 č. 2002/50/ES a ďalej v súvislosti s rozvojom počítačových sietí, predovšetkým o postih porušenia tajomstva pri neverejnom prenose počítačových dát, ktoré ako širší pojem zahŕňajú počítačové informácie, a ďalej o nové okolnosti podmieňujúce použitie vyššej trestnej sadzby vo vzťahu k spôsobenej škode a úmysle získať prospech. Odôvodnenie k § 206, to je porušenie tajomstva listín a iných dokumentov uchovávaných v súkromní: Tu navrhujeme doplniť ochranu, ktorú zaisťuje porušovanie tajomstva dopravovaných správ aj na ostatné listiny a dokumenty uchovávané v súkromí, pretože čl. 13 Listiny základných práv a slobôd sa výslovne vzťahuje na tieto písomnosti a záznamy. Toto ustanovenie sa týka ako písomnosti osobnej povahy, tak aj písomnosti profesijnej povahy, čo je v súlade s judikatúrou Európskeho súdu pre ľudské práva, ktorý nikdy nepripustil možnosť, že by čl. 8 Dohody o ochrane ľudských práv a slobôd (publikované v čiastke č. 209/1992 Zb.) bol neaplikovateľný z tohto dôvodu, že by korešpondencia mala profesijnú povahu. No a napokon odôvodnenie k § 207: Obdobne je to aj pri trestnom čine porušenia dôvernosti ústneho prejavu a iného prejavu osobnej povahy, ktorý nadväzuje na čl. 7 a najmä na čl. 10 Listiny základných práv a slobôd z hľadiska ochrany súkromia, ktoré potom vykonávajú aj ustanovenia § 12 a § 13 Občianskeho zákonníka. Toto ustanovenie nesmeruje proti podávaniu informácií zo strany novinárov, lebo ide len o neoprávnené zachytenie a sprístupnenie alebo iné použitie neverejne prednesených slov alebo iného prejavu osobnej povahy. Toľko z môjho pozmeňujúceho návrhu. Ďakujem všetkých za pozornosť. To je všetko, pán predsedajúci, skončil som.